Qozog’istonda namoyishlar, muxolifat liderlari ozodlikdan mahrum etildi
Amirjan Kosanov va Bulat Abilov norozilik namoyishlarini tashkil etganlik uchun 15 kunga ozodlikdan mahrum etildi.
Shanba kuni Almati shahrida yuzlab odamlar ko’chalarga chiqdi. Politsiya ularni to’xtatishga urindi. Miting qilgan faollarning bir nechtasi hibsga olingan. Kosanov va Abilov 28-yanvar kuni uyushtirilgan namoyishlarda ham hibsga olingan va keyin qo'yib yuborilgan edi. Muxolifat 15-yanvarda o’tgan parlament saylovlari natijalarini soxta deb biladi. Unda prezident Nursulton Nazarboyevning "Nur Otan" partiyasi g'alaba qozongan edi. G'arbdagi Mangistau viloyatida 2011-yilning dekabr oyida yuz bergan zo’ravonliklarda 17 odam nobud bo’lgan, ular asosan militsiya o'qidan o'lgan. Muxolifat aybdorlar jazolanishini talab qilmoqda. Hukumat tergov hali tugamaganini bildiradi. Muxolifatning yana bir lideri Jarmaxan Tuyaqbay ham yaqinda qo'lga olindi, lekin ogohlantirib, qo’yib yuborildi. Yana uch faol, shu jumladan ikki jurnalist jarima to’lab hibsdan chiqib ketgan. Poytaxt Ostona hamda mamlakat g’arbidagi Oral shahrida ham kichik namoyishlar kuzatilgan. Faollar mart oxirida yana namoyishga chiqishini aytmoqda.